
Forord

I denne 6. utgaven har vi gjort en del større endringer enn ved tidligere revisjoner. Problemstillinger vedrørende kapasitet og kvalitet er sentrale, både for næringslivet og for offentlig virksomhet, og vi har skrevet helt nye kapitler som tar for seg disse temaene. Samtidig er øvrige kapitler omarbeidet og ajourført til forholdene i dag – noe skjer på 7 år. Mye er basert på tilbakemeldinger fra studenter om deres erfaringer med bruk av boken og på tilbakemeldinger fra oppdragsgivere og samarbeidspartnere i næringsliv og i det offentlige med hensyn til hvilke problemstillinger de mener er interessante og viktige. Fra studentene har vi også fått nyttige tilbakemeldinger om uklarheter og trykkfeil enkelte steder som forhåpentligvis er rettet opp eller erstattet av nytt materiale.

Jeg takker de ulike bidragsyterne, både studenter, praktikere, ledere og analytikere, som ofte uten selv å vite det har bidratt til endringene i denne utgaven. Det samme gjelder tidligere kollegaer fra logistikkmiljøet på BI – logistikk, «operations» og «business analytics» – samt lærere og studenter fra andre skoler hvor jeg har hatt gleden av å forelese og bidra i senere år, som Norges miljø- og biovitenskapelige universitet på Ås og Universitetet i Agder – begge stedene har jeg hatt ansvaret for faginnhold og forelesninger , NTNU, Høgskolen i Molde og Universitet Nord, hvor jeg alle steder har gjesteforelest ved flere anledninger.

De viktigste oppdateringene er knyttet til ajourføring av problemer, konsepter og løsninger frem til 2024. Når det gjelder digitalisering av logistikken, er dette et område hvor jeg så for meg behov for større endringer. Men her hadde jeg kanskje vært litt forutseende i 2017, så det ble mer behov for ajourføring og litt sterkere innslag av AI og maskinlæring. Dette kapittelet er alltid en spesiell utfordring – på den ene siden er det nødvendig å bidra til en forståelse av dagens praksis og nivå, samtidig som nye teknologier og løsninger som «banker på» også må få sin plass. Det som imidlertid synes å ligge fast, er de underliggende sammenhengene, men den teknologiske utviklingen gjør det mye enklere å implementere teorien.

Til slutt en takk til forlagets to forlagsredaktører som har avløst hverandre i arbeidet med boken, bokens illustratører samt andre gode hjelpere som har bidratt til denne utgaven.

1
Logistikk – forutsetninger og begreper


1.1 Logistikk – begrepet

Da jeg startet å jobbe innenfor dette faget en gang i siste halvdel av forrige århundre, var logistikk som begrep relativt lite kjent og brukt utenfor en liten krets av interesserte akademikere og fremsynte praktikere. I dag inngår logistikk i dagligtalen for mange, «vi må få orden på logistikken», «tjenestene er bra, men logistikken svikter – de kommer alltid for sent», eller «denne leverandøren bruker vi gjerne fordi de har en flott logistikk».

Begrepet logistikk går langt tilbake i tid, til det latinske «logis». På 1600-tallet finner vi logistikk benyttet for forsyningsfunksjonen i den sveitsiske og den franske arméen med en «général logistique» i ledelsen. Også i nyere tid ble det i hovedsak først benyttet i militær sammenheng. Websters Dictionary definerte for eksempel logistikk som «Den gren av militæret som omfatter detaljene rundt å flytte, evakuere og forsyne armeer».


Et eksempel på en stor logistikkoperasjon er den første golfkrigen. En halv million mennesker og en halv million tonn med materiell og forsyninger ble forflyttet med fly, og 2,3 millioner tonn av det samme ble forflyttet på sjø. Gjennomsnittlig transportavstand var 12 000 kilometer. Arbeidet ble utført over en periode på ca. 6 måneder, mens selve stridighetene på land tok ca. 100 timer. Etter at bakkekrigen var over, tok det ca. 18 måneder å rigge ned igjen forsyningsapparatet.



Etter andre verdenskrig gikk for alvor logistikkbegrepet fra å være militært orientert til å få en klar sivil anvendelse. Typisk finner vi at dette først skjer innenfor større amerikanske selskaper, som oljeselskapene. I Norge tok det tid å innarbeide begrepet, og så sent som i 1970-årene finner vi mange, også store bedrifter, som ikke hadde noen klart utviklet logistikkfunksjon. Logistikkbegrepet ble i denne perioden mest brukt av personer med tilknytning til transport eller distribusjon.

I 1970-årene påvirkes den norske faglige utviklingen innen området i en viss grad fra Sverige. Dette vises også ved at det opprinnelig svenske begrepet materialadministrasjon ble et vel innarbeidet begrep. I norsk sammenheng er det fortsatt enkelte som bruker begrepene logistikk og materialadministrasjon (MA) synonymt, selv om logistikk som begrep langt på vei er blitt det dominerende. Denne begrepsbruken var for øvrig en skandinavisk særegenhet. På engelsk betyr «materials administration» primært inngående vareflyt.

Med bedriftens logistikk mener vi i dag strømmene av varer og tjenester til, innenfor og fra bedriften. Salg og logistikk er ofte bedriftens primæraktiviteter ved at det er disse som bidrar til at det skapes verdi for sluttkunden. De avgjør en bedrifts konkurranseevne. Logistikk er som område helt sentralt for industri og handel. Men også innenfor andre sektorer som helsesektoren, forsvar og innenfor tjenesteproduksjon generelt er logistikk av vesentlig betydning. Samme prinsipper som benyttes for å optimalisere vareflyten, kan også benyttes for finne optimal flyt av kunder og tjenester. Mangelfull styring kan ofte gi seg utslag i store lagerbeholdninger og unødvendige mellomlagre for fysiske produkter og unødvendig venting, køer og manglende dekning av behov for tjenester. Denne boken dreier seg for en stor del om hvordan logistikken bør styres.

Grunntanken innenfor logistikk er å se varestrømmen fra leverandør og til varene er levert til endelig kunde, som en helhet. Vi måler effektiviteten på grunnlag av hvor godt systemet virker som helhet. Dette innebærer eksempelvis at vi ikke bare er interessert i pris ved innkjøp. Hvis for eksempel lavere priser samtidig innebærer lengre leveringstider og dermed høyere kapitalbinding på lagrene, kan dette være et dårlig valg. Litt populært kan vi si at dette kan medføre at innkjøpssjefen får klapp på skulderen for innkjøpsprisene, mens lagersjefen får klager for at lagrene vokser, og økonomisjefen svetter over en anstrengt likviditet.

Hvis man driver med handel eller industri, er logistikken ofte avgjørende for om man vil overleve eller gå til grunne. Et mål for hvor god logistikken er, er kundeservicen. Hvor god er den med hensyn til leveringspresisjon, leveringstider og enkelthet for kundene? Et annet mål er kostnadene. Hvor store kostnader ligger bak en leveranse? Da tenker vi både på kostnadene for å produsere produktet eller tjenesten og på kostnadene knyttet til transport, håndtering og lagring i prosessen frem til mottak. Et annet mål er ofte lagrenes størrelse i forhold til varestrømmen – er det fysiske varer, er kapitalbinding et resultat av lagrenes størrelse – er det tjenester, er gjerne «lageret» en kø av mennesker som venter på å bli betjent, og deres tid og andre konsekvenser av venting blir da grunnlaget for «lagerkostnadene».

Begrepet ledetid (fra engelsk «lead time») står sentralt innen logistikk. Vi benytter begrepet om den tiden det tar fra bestillingen er sendt til produktet er levert.

Av alle de aktivitetene som gjennomføres i bedriften: Hvor mange og hvilke av disse bidrar til en verdi som kunden er villig til å betale for? Hvilke aktiviteter bidrar for eksempel til kundenes ledetider og derved til både kundens og leverandørens kapitalbinding og serviceevne?

På begynnelsen av 2000-tallet definerte Council of Supply Chain Management Professionals (den amerikanske foreningen for logistikk og supply chain mangement) logistikk slik: «Logistikk er prosessen med å planlegge, gjennomføre og kontrollere den effektive, kostnadseffektive flyten og lagringen av råmaterialer, varer i arbeid, ferdigvarer og relatert informasjon fra opprinnelsespunkt til forbrukspunkt med sikte på å møte kundens krav.»

Av dette følger flere krav til logistikkfunksjonen:


	Logistikk er livssyklusorientert.


	Stor bredde av disipliner er involvert.


	Effektiv kommunikasjon er nødvendig.


	Gode kontraktrelasjoner er nødvendig.




Det innebærer også at en rekke roller innenfor bedriftene kan kategoriseres som logistikkroller:


	behovsanalyse og planlegging


	støtte til system og produktdesign


	analyser av logistisk støtte


	distribusjon og kundestøtte




Definisjonen ovenfor er imidlertid for snever fordi den er begrenset til varer. Det er viktig at tjenester også inkluderes – tjenestelogistikk kan knyttes til leveranser av tjenester.

I den videre diskusjonen skal vi legge til grunn en definisjon som søker å kombinere de ulike perspektivene:

Med logistikk vil vi mene styringen av vare-, tjeneste- og informasjonsstrømmer fra opprinnelig kilde til endelig mottaker. Målet er å styre på en slik måte at det skapes verdi for sluttkunden.

I tillegg til verdiskaping og helhetstankegang omfatter definisjonen varer, tjenester, informasjon og styring.



1.2 Litt historie

Som vi sa innledningsvis, så har logistikkbegrepet endret seg over tid, og mye har skjedd i løpet av den tiden hvor mange av de som fortsatt jobber i dagens bedrifter, har vært aktive. Det er derfor ikke så rart at det er mange oppfatninger av hva logistikk er. Derfor kan det innledningsvis være greit med en liten «tur» gjennom den nære historien for faget, om ikke for noe annet så for å få en bedre forståelse av hva man i logistikken er opptatt av, og kanskje hvorfor.

Et par punkter innledningsvis. Mange av konseptene, problemstillingene og løsningene som er utviklet for logistikk, har sitt utgangspunkt i produksjon av varer. Så har dette blitt eksportert til varehandel og etter hvert i stor grad til produksjon av tjenester. Det kan medføre at utgangspunktet for beskrivelsene i denne boken, også den historiske, ofte har et utgangspunkt i produksjon, men de har like full relevans for handel og tjenester.

Hvis vi ser på bedriftenes tenkning, i hvert fall suksessrike bedrifter, og hvordan denne har utviklet seg i 50-årsperioden fra rundt 1970 og frem til 2020-årene, så kan vi konseptuelt si at vi har beveget oss fra funksjonell «silotenkning» til horisontale prosessorganisasjoner. En typisk utvikling går i fire trinn:


	Fragmentert logistikkfunksjon: Logistikkaktivitetene er spredd rundt omkring på ulike funksjoner og organisatoriske enheter.


	Funksjonell integrasjon: Logistikkfunksjonene samles først funksjonelt, som for eksempel felles innkjøpsavdeling, felles lagerstyring, felles transportavdeling.


	Intern integrasjon: De ulike delfunksjonene innenfor logistikk samles til én logistikkfunksjon.


	Ekstern integrasjon: Integrasjonen forlenges til å omfatte leverandørfunksjoner og funksjoner hos kundene («Supply Chain Management»).




En måte å illustrere hvordan begrepene har endret seg på, finner vi i figur 1.1.

Figur 1.1 Begrepsmessig utvikling


Ulike grensebetingelser for industrien medførte også ofte at man i perioder hadde ulike «dogmer» eller fokusområder for hva man skulle oppnå som beste praksis i logistikken, og dermed hva man ofte vektla både på konferanser, skoler og ikke minst i bedriftene. Figur 1.2 gir en illustrasjon av dette.

Figur 1.2 Fokusområder for beste praksis i logistikken


1970-årene var perioden da industrien for alvor begynte å interessere seg for ulike deler av det vi i dag kaller logistikk. Spesielt la man vekt på et begrep som de fleste i dag ikke forbinder noe særlig med – kapitalrasjonalisering. Rasjonalisering var et godt innarbeidet begrep i industrien, et begrep som langt på vei er synonymt med effektivisering. Produktivitetsutvikling basert på effektivisering av arbeidsinnsatsen ble gjerne betegnet «rasjonalisering». Når man skulle selge inn betydningen av mer effektiv bruk av den kapitalen som lå bundet i bedriftenes varelagre, var ikke veien lang til begrepet kapitalrasjonalisering.

1970-årene kan på mange måter betegnes som kapitalrasjonaliseringens tid. Spesielt innenfor produksjonslogistikk la man vekt på å forbedre kapitalens omløpshastighet, og da spesielt den delen av kapitalbindingen som befant seg på lager. Dette var også et holdningsspørsmål. I en episode av Filmavisen fra denne tiden var det en omvisning hos aluminiumsprodusenten Årdal Verk. I filmen kan man høre reporteren begeistret utbryte, mens han så paller med aluminiumsbarrer så langt øyet kunne rekke: «Se på de lagrene. Her er det velstand!» Det hører også med til historien at datidens skatteregler for bedriftene stimulerte til store lagre.

En for sterk reduksjon av lagrene hadde imidlertid en negativ side, og det var at servicen ofte kunne bli skadelidende. Dessuten er ikke minimale lagre alltid ensbetydende med minimalisering av kostnadene. Fra slutten av 1970-årene og inn i 80-årene ble det etter hvert lagt mer vekt på kjedeeffektivitet, og konseptet totalkostnadstankegang sto sentralt. Med dette mener vi at man la vekt på kostnadene knyttet til vareflyten fra leverandørene, gjennom bedriften og frem til (den endelige) kunden. Typiske tidlige 80-tallsdefinisjoner la spesielt vekt på dette aspektet. Sentralt i helhetstenkningen sto kostnader, og man snakket gjerne om «totalkostnadskonseptet». Et annet nøkkelord her var flyt. Logistikkledelse kan sees som styring av flyt. Nøkkelord er altså flytorientering og helhetstankegang.

På slutten av 1980-årene og inn i 90-årene ble det i økende grad lagt vekt på verdiskapingsdimensjonen ved logistikken. Målet med logistikk blir å skape verdi, å skape nytte. Dette er også en periode hvor Porters konkurransestrategiske modeller blir etablert, og koblingen mellom Porters konseptualisering av verdikjeden og logistikerens konseptualisering av logistikkjeden blir viktig, spesielt for den strategiske utviklingen av logistikken. Figur 1.3 viser den såkalte generiske verdikjeden til Porter, generisk fordi den er et typisk, men ikke altomfattende eksempel på en verdikjede.

Figur 1.3. Verdikjeden (generisk eksempel) (Etter Porter, 1985)


Vi skiller i beskrivelsen mellom kjedens primæraktiviteter og dens støtteaktiviteter. Som navnet tilsier, er kjedens primæraktiviteter de som er grunnleggende for verdiskapingen, sett med kundens øyne. Man kan si at primæraktivitetene skaper egenskaper som en kunde er villig til å betale for. Primæraktiviteter er typisk at bedriftens produkter og tjenester produseres, distribueres og markedsføres. Her bestemmes kundeservicen og produktkvaliteten. Men her bestemmes også i stor grad kostnadsnivået og bedriftens løpende kapitalbinding.

Støtteaktivitetene skal, som navnet tilsier, gi støtte til primæraktivitetene slik at disse fungerer best mulig. De rettferdiggjøres kun ut fra denne funksjonen. Kunden er i liten grad villig til å kjøpe firmaets personalpolitikk – det han er interessert i, er de produkter og den service han mottar som en effekt av denne.

Primæraktivitetene er konkret knyttet til bedriftens markedsførings- og logistikksystem:


	inngående logistikk


	drift/operasjon (intern logistikk/produksjon)


	utgående logistikk


	markedsføring og salg


	service, det vi si etter salgsservice




Det er i disse funksjonene verdiene reelt sett skapes. Verdiskaping måles da ut fra hva markedet er villig til å betale. Av de fem primæraktivitetene er alle, med unntak kanskje av markedsføring og salg, rene logistikkaktiviteter.

Konkurranseevne er ikke noe generelt og mystisk. Det er helt spesifikke relative fordeler som konkret kan knyttes til effektiviteten i større eller mindre deler av verdiskapingskjeden. Man må imidlertid ha et totalperspektiv på prosessene. Eksempelvis kan det være god økonomi å legge ekstra kostnader i kvalitetskontroll av innkjøpte varer hvis dette gir en større besparelse i service og reklamasjonskostnader.

Et stikkord for å oppnå bedret kjedeeffektivitet og derved bedret konkurranseevne er altså samspill. Bedret samspill mellom en eller flere av kjedeaktivitetene kan ofte gi langt større effekt enn rene rasjonaliseringstiltak innenfor enkeltelementene. Et bedret samspill krever imidlertid i mange tilfeller en bedre informasjonsflyt i kjeden enn tidligere. Bedret integrasjon med mer deling av informasjon vil derfor ofte stå sentralt som strategisk virkemiddel.

Hvis vi betrakter en verdiskapingskjede fra kundens side, vil prosessen starte i det øyeblikket han begynner å vurdere et kjøp. Prosessen er avsluttet enten i det øyeblikket han mottar produktet og tar det i bruk, eller for enkelte produkters vedkommende i det øyeblikket han avslutter sin bruk av det. Eksempel på det første kan være kjøp av sjokolade og på det andre kjøp av bil. Vi kan illustrere dette perspektivet på prosessen med utgangspunkt i en typisk kapitalvare for forbrukermarkedet. Dette er eksemplifisert i figur 1.4. Denne innfallsvinkelen var også i stor grad grunnlaget for det som i 1980-årene ble kalt tidskomprimering.

Figur 1.4 Logistikkprosesser


Det første spørsmålet man bør stille seg, er: Hva er det egentlig som skaper verdi for kunden, med andre ord hva er kunden egentlig villig til å betale for?

Det neste spørsmålet er: Hvordan er strukturen i denne prosessen i tidsforbruket og i kostnadsforbruket?

En del trekk vil ofte gå igjen i svarene:


	Det er ofte bare et fåtall av prosessene kunden egentlig er villig til å betale for direkte.


	De aller fleste av de verdiskapende funksjonene (de kunden er villig til å betale for) er knyttet til logistikk, mens prosessene totalt sett ofte har en overvekt av aktiviteter knyttet til behandling av informasjon. Informasjonsbehandlingen står også for en relativt høy andel av kostnadene. Med informasjonsbehandling mener vi da all behandling og formidling av informasjon, ikke bare den som i øyeblikket tilfeldigvis befinner seg i et IT-system.


	Den største andelen av tidsforbruket vil vi ofte finne i forbindelse med produksjon, lagring og overføring av informasjon eller ren venting. De fysiske aktivitetene representerer ofte en forholdsvis liten andel av det totale tidsforbruket.


	Også den fysiske effektiviteten vil i praksis være begrenset av evnen til å håndtere informasjon.




Ved tidskomprimering tok man sikte på å eliminere all tidsbruk som ikke var verdiskapende, for på denne måten å skape mer effektive logistikkprosesser. Man prøvde å finne et økonomisk potensial i informasjonsprosessene knyttet til verdiskapingen. Dette kan hentes ut i form av reduserte ledetider, redusert kapitalbinding, økt produktivitet og fleksibilitet. Ved hjelp av IT kunne unødvendige mellomledd elimineres, eventuelt få redefinert sin rolle, og kostnader spares. Direkte elektronisk kopling mellom kunde og leverandør kunne både redusere transaksjonskostnadene kraftig og gi sterke strategiske koplinger. Ofte kan slike utviklingstrekk være vesentlige også for å utvikle strategiske allianser. Husk at på 1980-tallet var det ikke noe internett som bedriftene kunne benytte seg av, og all slik integrasjon måtte bygges opp fra grunnen av mellom bedriftene.

Lærdommen fra 80-tallet var at utviklingen av logistikksystemene ikke kunne begrenses til de fysiske prosessene alene. Informasjonsstrømmene måtte behandles parallelt.

Det tredje elementet som kom inn i arbeidet med logistikk på 80-tallet, var Just-In-Time, ofte forkortet som JIT. JIT kom inn i Vest-Europa i stor grad som en innflytelse fra japansk produksjonsindustri, ikke minst fra Toyota. På slutten av dette tiåret ble det gitt ut en bok som het The Machine that changed the world. Den tok for seg deler av utviklingen innenfor bilindustrien, og her ble begrepet «Lean», relativt synonymt med JIT, lansert. Disse konseptene er viktige og har fått sitt eget avsnitt i kapittelet om produksjon. Hovedtanken bak JIT er at man ønsker å unngå sløsing, både det som skyldes overdrevne lager fordi man produserer for tidlig, ressurser som står ledige fordi man er forsinket og produserer for sent, eller forstyrrelser og stopp på grunn av kvalitetssvikt. Det siste punktet peker på en økende forståelse av sammenhengen mellom kvalitetskontroll og kvalitetssikring på den ene siden, og effektive logistikkprosesser på den andre.

På 1990-tallet ble også betydningen av logistikk innenfor handelsnæringen viktig – de store varekjedene vokser blant annet frem som kraftfulle logistikkmaskiner. Generelt var dette en periode hvor det skjedde mye konsentrasjon av aktivitet på færre og større enheter, det vi gjerne kaller sentralisering, innenfor både produksjon og handel. Mye av sentraliseringen var drevet frem av ønsket om å redusere kostnadene per enhet levert ut til kunde. Transport var i mange tilfeller relativt sett billigere enn det å holde og drifte lager, det var gjerne stordriftsfordeler i produksjon, og også innen handel bidro økende lagerautomatisering til stordriftsfordeler. Til sammen bidro disse kreftene i mange verdikjeder til økt sentralisering. Med økt sentralisering kom samtidig lengre transportveier og økte ledetider fra produsent til sluttkunde.

En reaksjon på dette var «quick response logistics» – logistikk med rask reaksjonsevne – hvor man til en viss grad øker kostnadsnivået, men samtidig får økt fleksibilitet og redusert risiko.

Et eksempel på dette er Zara. Klesbransjen hadde økt sin avhengighet av produsenter langt borte, for eksempel for europeiske kunder ble varene ofte produsert i Asia, og bestillingene for en sesong måtte ofte plasseres opptil et halvt år i forveien. Bommet man på forventningene til sesongen, ble resultatet enten at man satt inne med mange ukurante varer som man måtte prøve å selge på salg ved sesongslutt, eller enda verre kaste, eller at man hadde for lite og dermed ikke kunne møte kundenes etterspørsel. Zara hadde deler av produksjonen i tilknytning til hjemmemarkedet i Spania. Som et resultat kunne de raskt reagere på svingninger i markedet, uten å pådra seg høye logistikkostnader, og risikoen spesielt knyttet til lager var kraftig redusert. Selve produksjonskostnadene var høyere enn i Asia, men kombinasjonen av fleksibilitet og redusert risiko gjorde allikevel strategien lønnsom.

De logistiske utfordringene på 2000-tallet var i stor grad preget av den voldsomme veksten som skjedde i vareleveranser fra Asia og da i særlig grad fra Kina i dette tiåret. Importen fra Kina til Norge økte i tiåret 2001–2010 med en faktor på ca. fem. Mye av oppmerksomheten, ikke minst i de faglige miljøene, var naturlig nok rettet mot dette. En viktig driver for utviklingen var stordrift i transport. Blant annet innenfor skipstransport er det betydelige stordriftsfordeler, og kostnadene per enhet med å flytte containere på et stort interkontinentalt skip fra Kina til Europa var ofte lavere enn å flytte en enhet (en container) mellom to havner i Europa.

Økt digitalisering var også viktig innenfor logistikk i denne tidsperioden. Ulike løsninger fantes og ble i øktende grad tatt i bruk for digital overføring av handelsdata mellom de ulike partene i forsyningskjedene. Mer lokalt var det integrasjon direkte mellom butikkenes kasseterminaler og butikkjedenes lagre og leveringssystemer som var i rask utvikling. Også mellom kjøper og leverandør ga teknologien muligheter for økt samarbeid og koordinering. En økt digitalisering hadde også som sideeffekt at vi mange steder fikk en økende standardisering og globalisering av markedene, ikke minst krav og standarder for service og et mer globalt leverandørmarked.

På begynnelsen av neste tiår (2011–2020) ser vi tilløp til enkelte motkrefter basert på en avveiing av på den ene siden produksjonskostnader i lavpris-land og på den andre siden økte logistikkostnader ved å hente varer langveis fra kombinert med betydningen dette har for økt forsyningsrisiko og økte kostnader til sikkerhetslager. Noen ganger medførte dette at man flyttet produksjon «hjem» igjen, eller i hvert fall nærmere sluttkundene. Bruk av mer digitalisert produksjonsteknologi bidrar også i en del tilfeller til lavere omstillings- og fremstillingskostander og dermed reduserte kostnadsulemper ved produksjon i den vestlige verden.

Det som virkelig skyter fart i dette tiåret, er utviklingen innenfor netthandel. Spesielt under koronapandemien, som begynte helt på tampen av tiåret, endres handlevanene kraftig for mange i retning av økt netthandel, og denne utviklingen endret seg ikke etter pandemien. Dette hadde mange implikasjoner for logistikk. Netthandel fungerer typisk med en ganske sentralisert logistikk, ikke minst sammenlignet med tradisjonell varedistribusjon gjennom butikker. Et annet særtrekk for netthandel er en veldig høy returprosent i mange tilfeller, noe som også gir en sterk inngående varestrøm for netthandelen. Eksempelvis kan kunder bestille kanskje seks ulike klesplagg eller sko, for så å returnere kanskje fem av dem etter å ha prøvd dem på. Mye ekstra transport, og lite bærekraftig.

Et begrep som er knyttet til bruken av ulike parallelle distribusjonskanaler innenfor en netthandelsløsning, er «omni-channelling». Typisk kan vi snakke om parallelle kanaler som:


	Varene leveres fra distributør til butikk, kunden kjøper i butikk


	Nettkjøp med direkte levering fra distributørens sentrallager hjem til kunden


	Nettkjøp i butikk – kjøpet skjer eventuelt assistert på nett i butikken, men leveransen går direkte fra distributørens sentrallager hjem til kunden


	«Click and collect» – kjøpet skjer på nett, og varen hentes i butikk. Varene leveres fra distributørens lager til butikk, enten i forkant (man leverer egentlig fra butikkens varelager) eller basert på kundeordren.




Logistikkutfordringen er at optimalisering av de ulike kanalvariantene kan gi ulike krav til de fysiske løsningene, noe som ofte krever ofte koordinering og differensiering i logistikken.

2020-tallet er foreløpig for ungt til at man kan skrive historie, men noen trekk som helt sikkert kommer til å være sentrale når vi ser tilbake, er kriser og forstyrrelser i forsyningskjedene, ikke minst som følge av krigshandlingene som startet i første del. For eksempel ble leveranser fra Ukraina av elementer til elektriske biler forstyrret, mens stopp i gassleveranser fra Russland medførte at mange land måtte endre forsyningskjedene for gass. Generelt førte økt konfliktnivå mange steder til økt oppmerksomhet på leveransesikkerhet og risiko, økt konkurranse om enkelte råvarer og tjenester og behov for nye forsynings- og logistikkjeder. Nye behov for nødhjelp for til dels nye og større områder forstyrrer også, det samme gjelder økt behov for produksjon rettet mot de krigførende. Styring av kapasitet har generelt fått økende betydning. En selvsagt del av bildet er ytterligere digitalisering og effektivisering støttet av nye teknologiske løsninger. Et spennende spørsmål er i hvilken grad økt bruk av AI (kunstig intelligens, på norsk KI) kan påvirke logistikkprosessene fremover.

Grunnen til at vi har brukt litt tid på historien, er ikke at vi har et behov for å se bakover, men at mange av problemstillingene og løsningene som er utviklet i denne perioden, fortsatt lever med oss i undervisningen, og er noe man ofte vil møte i praksis.



1.3 Bærekraft

Store norske leksikon (snl.no, u.å.) definerer bærekraft i en artikkel på følgende måte:


Bærekraft er et ord som i dag vanligvis betyr at noe passer med idealet om bærekraftig utvikling. En bærekraftig utvikling vil si en utvikling som tilfredsstiller behovene til menneskene som lever nå, uten å ødelegge fremtidige generasjoners muligheter til å tilfredsstille sine behov. Diskusjoner om bærekraft dreier seg særlig om å bekjempe miljøproblemer, fattigdom og nød, og er gjerne inspirert av FNs bærekraftmål.

En aktivitet, en beslutning eller noe annet man mener passer godt som del av en bærekraftig utvikling, kalles ofte bærekraftig.



Grunnleggende sett er spørsmålet om bærekraft et spørsmål om å unngå unødvendig og sløsende ressursbruk, å bruke ressursene på rette oppgaver og å unngå utslipp som ødelegger eller skader miljøet. Dette kunne nesten vært en definisjon av logistikk. Her fokuserer man i hovedsak på å unngå unødvendig bruk av ressurser, i form av både fysiske varer, tjenester og personer. Dette henger direkte sammen med at de rette ressursene brukes til de rette verdiskapende oppgavene. Ressurser brukt på noe som ikke skaper verdi, er sløsing. Utslipp er noe som henger sammen med hvordan vi organiserer de fysiske prosessene. Utslipp kan oppstå i hele kjeden fra primærråvarer via vareproduksjon og distribusjon og frem til sluttkundens bruk av varen eller tjenesten. Og endelig, når produktet skal kasseres, er forskjellen mellom å kunne resirkulere komponenter og deler kontra det å skrape produktene som dag og natt med hensyn til bærekraft.

Så bærekraftig organisering av logistikksystemet i vid betydning fra leverandør til sluttbruker er ofte det samme som en effektiv organisering av logistikksystemet. Vi har ikke lagt inn et eget kapittel om bærekraft ettersom bærekraft er en gjennomgående dimensjon, enten vi snakker om lager, transport, produksjon eller andre aspekter av logistikken. Faktorer som bestemmer bærekraften, blir løpende diskutert etter hvert som vi går gjennom de ulike aspektene av logistikken.



1.4 Funksjonell ramme

I figur 1.5 gis en beskrivelse av hovedflyten i logistikken med inngående vare- og tjenestestrøm, utgående vare- og tjenestestrøm og imellom disse selve operasjonen hvor produksjonen skjer. Dette er hva vi kan kalle en generisk («typisk») beskrivelse. Denne gir i mange tilfeller en forenkling på samme måte som bildet av verdikjeden i figur 1.3.

Vi har hovedstrøm inn av varer og tjenester som bearbeides i operasjonene med vare- og tjenesteproduksjon. I praksis omdannes inngående strømmer til utgående strømmer av varer og tjenester. Selve produksjonen kan være komplisert med mange høyteknologiske trinn, mens ved ren handel kan den kanskje være begrenset til lagring og plukking av varer til ordre.

Ved tjenesteproduksjon kan det i mange tilfeller være kundene som strømmer gjennom produksjonsprosessen, for eksempel ved besøk hos frisør eller behandling på sykehus, og utgående strøm består da av ferdigbetjente kunder eller ferdigbehandlete pasienter.

For å utføre operasjonene behøves det ressurser – det kan være maskiner, informasjon, personer og materialer. Den øverste pilen symboliserer strømmen av disse. I tegningen er ikke informasjonsstrømmene tegnet eksplisitt inn, men de følger samme mønster som vare- og tjenestestrømmene, gjerne med flyt i begge retninger.

Figur 1.5 Konseptuell ramme: Vare- og tjenestestrømmer


I bedriftene er ofte arbeidet med styring og planlegging av flyten håndtert av ulike delområder, som vi ofte kaller funksjoner. I figur 1.6. har vi markert ulike deler av flyten hvor de ulike funksjonene gjerne er sentrale. Vi går senere i boken inn i detalj på de enkelte funksjonene. Samtidig vil vi legge vekt på å tenke helhetlig og i strømmer og flyt, så figur 1.6 kan forhåpentligvis gi litt støtte til videre navigasjon mellom funksjons- og strømdimensjonene.

Figur 1.6 Funksjonell ramme: Funksjoner og strømmer.


For de inngående varestrømmene står innkjøps- og forsyningsfunksjonene sentralt. Innkjøps- og forsyningsfunksjonene har sine kunder internt i bedriften, det vil si avdelinger og funksjoner som skal benytte varene i neste omgang. For enkelthets skyld kaller vi funksjonene for forsyning. For de interne kundene er forsyningsavdelingen en leverandør og bør oppfattes slik av både «kundene» og avdelingen selv. Dette betyr at funksjonen selv bør måles etter de samme kriteriene som den benytter på egne leverandører. I tillegg til at man må tilby rett pris og rett kvalitet, må man tilby de rette dimensjoner og varianter, og ikke minst tilby den rette kundeservicen. Enhver leverandør som ønsker å være konkurransedyktig i det lange løp, forsøker å gjøre seg kjent med kundenes behov og prøver å tilby de rette løsningene for å dekke behovene. Dette innebærer at man aktivt medvirker til nye og forbedrede løsninger. Det samme kan vi si om innkjøp som intern leverandør. Dette er utfordringer for innkjøpet og i høy grad også for bedriftens øvrige funksjoner. Et samarbeid må gå to veier for å lykkes, og gode resultater er avhengig av en aktiv og åpen innstilling til dette også fra dem som er brukere av varene. Så en god integrasjon mellom innkjøp/forsyning og øvrige funksjoner er vesentlig. Legg også merke til at innkjøp og forsyning gjelder både strømmen av inngående varer og tjenester til operasjonene og strømmen av ressurser for å kunne gjennomføre selve operasjonene. I aktivitetene for de to inngående strømmene er også både transport og lagring ofte sentrale funksjoner.

Logistikk er ikke bare et spørsmål om inngående vare- og tjenestestrøm. Det angår også i høy grad den utgående vare- og tjenestestrømmen. Distribusjonsopplegget er vesentlig for evnen til å konkurrere og overleve. Det er liten hjelp i å utvikle «verdens beste» produkter hvis distribusjonsopplegget ikke holder mål. Gang på gang gjentar historien seg. Nye produktideer ser stadig dagens lys. Vi investerer og utvikler produktene, det investeres videre i produksjonskapasitet, men likevel går det galt. Vi klarer ikke i samme grad å bringe varene frem på en konkurransedyktig måte.

Utvikling av distribusjonsløsninger krever ofte kraftige investeringer, enten ved at man kjøper seg inn i distribusjonssystemer, eller ved at man må vinne innpass ved å holde prisene lave.

Et effektivt logistikkopplegg tilbyr en balansert service. Med logistisk service mener vi


	ledetid (tid fra bestilling foretas, og til varene kan leveres)


	leveringsevne, tilgjengelighet: servicegrad (andel av antall ordrer eller ordrelinjer som kan leveres)


	pålitelighet (evnen til rent faktisk å kunne levere det som er lovet med hensyn til tid, antall og varenes tilstand/kvalitet)




I tillegg til selve styringen av distribusjonsfunksjonen er også både transport og lagerfunksjonene vesentlige for den utgående vare- og tjenestestrømmen.

Ved tjenesteproduksjon er som vi nevnte tidligere, ofte kundene en del av selve produksjonsprosessen. I mange tilfeller skjer tjenesteproduksjonen i direkte samspill mellom kunde og tjenesteprodusenten. En viktig funksjon blir da styring og prioritering mellom kunder i kundestrømmen. Konseptuelt kan vi på mange måter også se på denne styringen som lagerstyring, hvor kundene utgjør «lagerbeholdningen». Styring og prioritering kan ofte lettes ved anvendelse av enklere kø-teoretiske modeller.

Overordnet skal hele løpet med de ulike funksjonene og strømmene sys sammen av en planleggingsfunksjon. Man må her foreta de nødvendige avveininger mellom service/verdiskaping, kostnader, kapasitet, kvalitet og risiko. Vi vil komme tilbake til disse ulike elementene utover i boken. Selv om vi snakker om ulike dekninger av totalstrømmene for de ulike funksjonene, er det et poeng at man hele tiden prøver å se det som gjøres innenfor funksjonene, som deler av ett bilde.









2
Prosessperspektivet


2.1 Hva er en prosess?

En prosess er et sett av aktiviteter som mottar inputer og produserer outputer. Med input mener vi noe som leveres inn i prosessen. Med output mener vi noe som leveres ut fra prosessen. Prosesser kan både ha flere inputer og flere outputer. Figur 2.1 viser eksempel på ulike prosesser.

Figur 2.1 Eksempler på prosesser


I en forsyningskjede kan vi ha ulike perspektiver på prosesser. Det ene er det vi kan kalle «push/pull» perspektivet («dytte/trekke»). I en pull-drevet prosess reagerer prosessen på en kundeordre. Det betyr at kundeordren setter i gang leverings- og produksjonsaktiviteter. I en push-drevet prosess er det forventningen om en kundeordre som driver prosessen. Det betyr at produksjon og posisjonering av produkter og ressurser i prosessen skjer før det har kommet en kundeordre.

En forsyningskjede består gjerne av flere sammenhengende prosesser som illustrert i figur 2.2.

Som figuren illustrerer, vil det ofte i en forsyningskjede være et skille mellom pull og push, hvor pull gjerne finner sted mer «nedstrøms», det vil si nærmere sluttkunden, mens push gjerne finner sted mer «oppstrøms», det vil si nærmere de første leverandørene. I push/pull-grensen finner vi ofte (men ikke alltid) større beholdninger av varer. Hva tror du er årsaken til det?

Figur 2.2 Push- og pull-prosesser


Det andre perspektivet vi kan ha på prosessene, er det vi kaller det sykliske, det vil si at vi ser prosessene som et sett av sykliske hendelser.

Logistikksystemer er ofte styrt av informasjonsprosesser av syklisk karakter. Eksempel på en slik informasjonsprosess er vist i figur 2.3 nedenfor. Denne viser informasjonsgangen i et logistikksystem fra en ordre oppstår, og til varene sendes ut fra bedriften.

Figur 2.3 Informasjonsprosesser


I figuren ser vi at det er flere prosesser av syklisk karakter, det vil si at de går i sløyfer av gjentatte hendelser. Øverst er det avmerket en ordre. Ordren blir kontrollert, og avhengig av kundens finansielle stilling kan ordren inngå i bedriftens ordremasse eller avvises. Hvis ordren aksepteres, legges den inn i bedriftens leveranseplaner. Ordren går fra bedriftens leveranseplaner til plukking og legges inn i bedriftens transportplaner. Etter at transport er utført og varen er levert, sendes faktura til kunden. Betalingen foretas og kontrolleres, og leveringssyklusen er fullført.

Vi skal se på en annen lukket sløyfe, som er vist i figur 2.4. Der angis noen av de informasjonsprosessene som er til stede i det interne materialsystemet. Prosessen starter som i figur 2.3 med en ordre. Leveranseplanene sammenlignes med lagerbeholdningen og danner utgangspunkt for produksjonsplanene for systemet. Produksjonsplanene utgjør, sammen med den aktuelle tilstanden i lagerbeholdning og ordremasse, det nødvendige grunnlaget for belegg av produksjonsressurser. De danner også grunnlag for anskaffelsesplanleggingen for råvarer og komponenter.

På råvaresiden har vi en syklisk prosess som i realiteten er et speilbilde av ordre–ekspedisjons-syklusen. Fra det interne materialsystemet ser dette ut som en sløyfe mellom lager av råvarer og komponenter, innkjøp og mottak av varer.

Figur 2.4 Informasjonssykluser




2.2 Prosessbeskrivelse og kartlegging

Når vi skal beskrive en logistikkprosess, eller prosess generelt, er det hensiktsmessig å ta utgangspunkt i det vi kaller et flytelement. Flytelementet i prosessen er det vi følger og knytter alle kvantitative elementer i beskrivelsen til. Ofte er det hensiktsmessig å velge flytenhet knyttet til output fra prosessen. Vi brukte nettopp ordet velge – flytenhet er noe man velger ut fra hensiktsmessighet for den styringen eller analysen man skal gjøre av prosessen. Ofte gir det seg selv helt intuitivt, men det er åpent for skjønn.

I figur 2.5 gis eksempler på valg av flytenhet for de samme prosessene som vi illustrerte i figur 2.1.

Figur 2.5 Eksempler på flytelementer


Logistikksystemets fysiske struktur kan beskrives med utgangspunkt i tre grunnfunksjoner («byggeklosser»). Disse er beskrevet i tekstboksen nedenfor:

Med transport mener vi alle mulige fysiske forflytninger av varer og materialer, både i og utenfor bedriften. Transport skaper stedsnytte, det vil si verdi knyttet til varens tilgjengelighet på et gitt sted. Gjennom transport skal det altså i prinsippet skapes en merverdi ved varens lokalisering etter forflytningen som er større enn kostnadene ved transporten. Transportelementet kan også ha en kapasitet i form av entall enheter (flytelementer) per tidsenhet som kan forflyttes.

Økonomisk lønnsomme transporter kan ikke oppnås ut fra isolerte betraktninger av den enkelte forflytningen. Det er nødvendig å se intern- og eksterntransporter i sammenheng, med hensyn til både service og kostnader. Eksempelvis kan både raskere og billigere transporter oppnås ved lastbærere som reduserer omlastingskostnadene og tiden til et minimum. En annen nøkkelfaktor er valg av emballasje.

I produksjonssystemer utgjør ofte interntransporten en betydelig del av aktivitetene. Den interne transport kan deles inn i følgende:


	transporter mellom arbeidsplasser


	transporter fra lager til arbeidsplasser


	transporter mellom arbeidsplass og lager


	transport av avfall




Kostnadene forbundet med innsats av arbeidskraft og kapital kan for både de interne og de eksterne transportene føres tilbake til:


	terminalarbeid:


	håndtering («handling»)


	lasting


	lossing


	omlasting






	forflytning




Siden ulike transportløsninger har ulike strukturelle karakteristika med hensyn til disse to hovedelementene (terminal og forflytning), vil det ofte måtte diskuteres i det enkelte tilfellet hva som er den beste løsningen.

Interne transporter skal ikke bare integreres med de øvrige logistikkaktivitetene som produksjon og lagring. Det er også klare økonomiske fordeler og servicefordeler ved å se de interne transportene i sammenheng med de eksterne. Dette kan skje på ulike måter ved valg av lastbærere, håndteringsutstyr og ikke minst avbalansering av effektiviteten mellom de ulike leddene.

Vi kan oppsummere for transport:


	Funksjon:


	forflytning





	Verdiskaping:


	verdi knyttet til sted (stedsnytte)





	Kapasitet:


	enheter per tidsenhet





	Konsekvenser:


	kostnader







Vår andre byggekloss er lagrene. Lager skaper tidsnytte, det vil si verdi knyttet til varens tilgjengelighet i tid. Av dette følger at det må være en merverdi knyttet til det at varen er tilgjengelig på et gitt tidspunkt, som overskrider kostnadene ved å lagre varene. Lagre kan være av forskjellig art, ferdigvarer, varer i arbeid i produksjon, varer i transport og reservedeler og komponenter for vedlikehold og reparasjoner. Dette gjelder både den kapitalen som er bundet som leveranseberedskap til de forskjellige leddene i prosessen, og det endelige behovet som lagrene skal dekke opp. Lager er beholdninger. Ved serviceproduksjon vil flytelementene ofte være kundene selv, og lageret vil da kunne være antall kunder på et gitt sted i prosessen. For eksempel kan det være antall kunder (pasienter) som venter på å bli behandlet på en legevakt.

Vi kan oppsummere for lager:


	Funksjon:


	buffer





	Verdiskaping:


	tidsverdi (tidsnytte)





	Effekter:


	kostnader


	kapitalbinding





	Kapasitet:


	ingen kapasitet i form av enheter per tidsenhet


	kan ha begrenset plass til lagring







Den tredje byggeklossen er transformasjoner. Disse kaller vi også mange ganger operasjoner. Transformasjonsaktiviteter skaper produktnytte, verdi knyttet til produktets egenskaper eller form. Det vil si at den merverdien som tilføres produktet ved en slik aktivitet, skal være større enn kostnadene ved å utføre aktiviteten. I praksis dekker begrepet produksjon, varehåndtering eller alt som endrer varenes verdi. Enkelt sagt kan transformasjonsprosessen oppfattes som at man får inn én type varer på den ene siden av prosessen og får ut en endret type på den andre siden. Prosessene kan blant annet være:


	bearbeiding (for eksempel pussing, maling, emballering)


	sammensetning (for eksempel montasje)


	oppsplitting (for eksempel raffinering)




Vi kan oppsummere for transformasjon:


	Funksjon:


	endring i produkt






	Verdiskaping:


	produktverdi (produktnytte)





	Konsekvenser:


	kostnader





	Kapasitet:


	Flytelementer per tidsenhet







I praksis vil verdiskapingen være et resultat av samspillet mellom de ulike byggeklossene i logistikkjeden. Tidsverdi er avhengig av både at man har et lager, og hvor dette lageret er. Det kan også skapes i samspillet mellom rask transport og produksjonsaktiviteter med korte ledetider. Stedsverdi kan også være en funksjon av at lageret befinner seg på et konkret sted. Produktverdien vil også kunne være et resultat av hvordan produktene behandles både i lagring og under transport. Den relative betydningen av de ulike formene for verdiskaping vil stå sentralt i hvordan ulike utforminger av forsyningskjedene vil kunne påvirke konkurranseevnen for en gitt strategi.

Logistikk er helhetstankegang anvendt på materialstrømmen. Rent konkret betyr det at vi tar utgangspunkt i materialstrømmen, splitter den opp i dens enkelte funksjoner og analyserer hvordan materialflyten totalt sett påvirkes av samspillet mellom forskjellige transportaktiviteter, lagre og transformasjoner. Sentralt er samspillene:


	lager–transport


	lager–transformasjon


	transport–transformasjon




Det er totalsamspillet og resultatet av dette vi må betrakte når vi skal vurdere verdiskapingen knyttet til produkt-, steds- og tidsnytte mot kostnadene som ligger bak. Når vi har forstått samspillet i vårt innkjøps-, produksjons- og distribusjonssystem, har vi et grunnlag for å vurdere endringer. Vi kan forbedre systemene ved å se på både enkeltfunksjoner og samspillet mellom dem. Spesielt det siste er ofte viktig. I figur 2.6 vises et forenklet eksempel på hvordan vi kan skissere logistikksystemet. I figuren har vi brukt sirkler som symbol for transformasjoner, trekanter for lagre og piler for transport. Denne fremstillingsmåten kaller vi et flytdiagram, eller i denne sammenheng mer presist et prosess flytdiagram. Prosess flytdiagram kan forkortes med PFD. Utgangspunktet for et PFD er flyten av det vi kalte flytelementer, hvor vi starter i den ene enden med råvarene og følger flyten helt frem til leveranse av ferdige produkter.

Figur 2.6 Eksempel på PFD for et logistikksystem


Eksempler på spørsmål når man betrakter figuren, er:


	Hvordan er samspillet mellom inngående transporter – kan det forbedres? Hva med samspillet mellom inngående og utgående transporter?


	Hvordan er fordelingen i den lagringen som skjer til ulike tider – kan en endring av denne redusere det totale lagringsbehovet?


	Hvordan er samspillet mellom de ulike prosessenes kapasitet og den lagringen som er nødvendig i systemet?




Sett fra en systemsynsvinkel kan altså bedriftens logistikksystem oppfattes å bestå av de tre enkle byggeklossene transport, lagring og transformasjoner. På grunnlag av disse tre grunnsteinene danner man seg en modell som beskriver hvordan materialene strømmer gjennom bedriften, fra råvare- eller komponentmarkedet på den ene siden over til mottakermarkedet for de ferdige produktene på den andre siden. Dette betegnes ofte flytdiagram. Ofte vil en beskrivelse av logistikksystemet i et flytdiagram være et godt utgangspunkt for videre analyser. Det er vesentlig å være klar over at betraktningen omfatter både den fysiske flyten og de tilhørende administrative rutinene. Ofte er de administrative rutinene helt avgjørende for effektiviteten i den fysiske flyten.

Det som interesserer oss når vi analyserer logistikksystemet, er ikke de enkelte komponentene, men helheten. Viktige prinsipper for analysen er:


	teknisk-økonomisk tankegang


	totalorientert holdning


	vekt på strukturelle, horisontale sammenhenger




Med teknisk-økonomisk tankegang mener vi at man forsøker å se de tekniske og de økonomiske aspektene samtidig. Tekniske aspekter er her forhold som for eksempel laste-/lossehastigheter og kapasiteter i transportenheter. Analysen bør gjøres ut fra en totalorientert holdning, det vil si at man prøver å se de enkelte delene i prosessen i en total sammenheng. Det siste punktet, vekt på de strukturelle, horisontale sammenhengene, betyr at man vektlegger vareflyten i større grad enn hva som er hensiktsmessig for den enkelte funksjonen isolert sett.

Kundens glede av produktet er et resultat av prosesser som går horisontalt via markedsføring, distribusjon, produksjon og innkjøp, gjennom bedriften og tilbake til leveransene fra en annen bedrift eller eventuelt en råvarekilde lenger bak i kjeden. Modellen legger i denne forbindelsen vekt på bedriftens struktur, realøkonomiske størrelser og de enkelte ledds bidrag til totaliteten. Man spør seg både om effektiviteten og produktiviteten i hvert ledd er som den burde være, og om totalstrukturen og samspillet er optimalt.

I tillegg til å forbedre effektiviteten i material- og informasjonsstrømmen bidrar tankegangen til at man ser bedriften integrert. Delsystemene bringes tettere sammen, og man kan «speile» bedriftens formål helt tilbake til innkjøp av råvarer og komponenter.



2.3 Analysemetoder

Analyser av logistikksystemer kan ofte forenkles ved en del teknikker. I logistikksammenheng baserer flere av disse seg på bruk av PFD. Av de mest vanlige kan vi nevne


	systemanalyse


	kapitalbindingsdiagram


	materialflytmatriser


	sjekklister, diagnoseskjema og revisjoner




Generell systemanalyse er en ovenfra-og-ned-tankegang hvor man systematisk arbeider seg ovenfra og ned i systemet (utenfra og inn), med fastsettelse av de mest vesentlige vekselvirkningene mellom de ulike delsystemene på hvert nivå. Metodisk er utgangspunktet som skissert i figur 2.7.

Figur 2.7 Systemanalyse


Metoden er syklisk og går mot økende detaljering. Man gjentar samme prosess på mer og mer detaljert nivå inntil beskrivelsen er tilfredsstillende.

En vesentlig enkeltfaktor for bedriftens likviditetssituasjon er kapitalbindingen i varer. Kapitalbindingen henger nøye sammen med tidsforbruket idet en økt gjennomløpshastighet for materialene vil redusere kapitalbindingen. Det første skrittet på veien mot en mer effektiv kapitalutnyttelse vil ofte være å få en oversikt over hvordan kapitalbindingen fordeler seg. En første oversikt kan oppnås med utgangspunkt i flytdiagrammet.

Tar man utgangspunkt i dette og registrerer for hver delkomponent hvor mye kapital som er bundet, vil man få et bilde av hva som er den faktiske situasjonen, og hvor «skoen trykker». Prinsippet for et slikt kapitalbindingsdiagram er skissert i figur 2.8.

Figur 2.8 Kapitalbindingsdiagram


Etter at registreringene er foretatt, kan man vurdere konsekvensene av ulike alternative tiltak. I denne prosessen er det viktig at man ikke ser på forbedringer i den enkelte komponenten isolert, men passer på å få med seg ringvirkningene for andre elementer. I enkelte tilfeller kan det til og med være lønnsomt å redusere effektiviteten av en enkelt funksjon for totalt sett å kunne bedre effektiviteten.

Et kapitalbindingsdiagram er en grafisk oppstilling av hvor mye kapital som i gjennomsnitt ligger bundet i de ulike delene av logistikksystemet. Tilsvarende diagram og analyser kan utføres for faktorer som tidsforbruk, kostnader (ressursinnsats) og kvalitetspåvirkning (skade/frekvens).

Det er viktig ved slike analyser at man ikke bygger dem opp rundt gjennomsnittsverdier alene, men også trekker inn en vurdering av hvilken variasjonsbredde de ulike størrelsene har.

En annen form for representasjon av materialstrømmer er bruk av matriser. Matriser kan bygges opp rundt en del sentrale punkter i flytstrukturen, såkalte materialstasjoner. De er spesielt nyttige ved komplekse mønstre med kryssleveringer og tilbakeleveringer i systemet. Teknikken illustreres i figur 2.9. A til E representerer materialstasjonene, og tallene angir enheter per tidsenhet som går mellom dem. Øverste del av figuren gir et visuelt bilde av situasjonen.

Figur 2.9 Materialflytmatrise


Matriser kan være et hendig hjelpemiddel for formalisert planlegging og optimalisering av strukturen. Det er mest vanlig å bruke dem i layoutstudier eller som datagrunnlag for operasjonsanalytiske optimaliseringsmodeller. Ved layoutplanlegging benyttes også iblant betegnelsen «sambandsdiagram». Metodikken går da ut på å minimalisere transportarbeidet ved å prioritere plasseringen av fysiske fasiliteter etter størrelsen på de totale strømmene mellom dem. Denne analysen kan gjøres med utgangspunkt i materialflytmatrisene.

En effektiv logistikk krever en god og systematisk planlegging, både på strategisk og på operativt nivå. Noen av de drivkreftene som i dag er vesentlige i denne sammenhengen, er:


	større markeder (europeisering og globalisering), økt konkurranse med større internasjonale bedrifter med høy profesjonalitet i sin markedslogistikk


	økt behov for logistisk drevet markedsdifferensiering, større grad av standardisering på produktnivå


	økt profesjonalitet på logistikk «skyver» lagrene bakover i logistikkkjedene


	stor grad av turbulens i mange forsyningskjeder


	teknologisk utvikling




Betydningen av utviklingstendensene kan illustreres i følgende utsagn:


	Globalisering av markeder vil representere den største utfordringen for logistikkfunksjonen.


	Den eneste måten å legge til rette for tidsreduksjoner på er gjennom informasjon.


	Logistikklederen må lære seg å håndtere direkte arbeidstakerrelasjoner også i situasjoner hvor man ikke «eier» disse (nettverksrelasjoner).


	Syklustider driver alle viktige resultater: kundetilfredshet, service, kostnader.




Tid er en vesentlig faktor for effektivitet i logistikksystemer. En vesentlig del av ledetidene knytter seg til den tiden som benyttes i informasjonsprosessene. Hvis vi kan effektivisere informasjonsgangen både internt i foretaket og mellom foretaket og dets leverandører og kunder, kan derfor betydelige gevinster oppnås. En nøkkel til effektivisert informasjonsstrøm er informasjonsteknologien som benyttes. Utvikling av logistikksystemer er derfor nøye integrert med utviklingen av bedriftens IT-systemer.

Logistikk innebærer integrasjon og er dermed et helt sentralt element i mange bedrifters og bransjers utvikling. Også på samfunnsplanet er logistikk et vesentlig planleggingsområde. Ikke bare er det vesentlig for bedriftenes og dermed for samfunnets økonomi: Ser vi på spørsmål som forurensning og miljø, er også disse i stor grad av fysisk og logistisk art. Begrepet «grønn logistikk» dreier seg om at man kan oppnå både bedriftsøkonomiske og samfunnsøkonomiske gevinster ved effektive logistikkløsninger som også håndterer retur-/resirkulasjonsproblematikken og er effektive i bruken av ressurser.

Logistikk representerer en horisontal, flytorientert tankegang. En vesentlig vekt ligger på totalavveininger og måling av totaleffekter av systemers virkemåte. Dette måles ofte relatert til tid, sted, kostnader, kapitalbinding og verdi av mottatte produkter og tjenester. Logistikksystemene er bygd opp av de tre enkle fysiske byggeklossene lager, transformasjon og transport samt av parallell informasjonsflyt, informasjonsbehandling og informasjonsbeholdninger. I bedriftssammenheng kan vi si at det er nyttig å beskjeftige seg med logistikk ut fra disse integrasjonsaspektene:


	Logistikk bringer delsystemene sammen.


	Logistikk gir et speilbilde av markedsføringsformålene i bedriften.


	Logistikk forbedrer effektiviteten i material- og informasjonsstrømmene.






2.4 Prestasjoner og ytelser, indikatorer

De avveiningene man gjør i logistikksystemet, kan tradisjonelt henføres til tre hovedpunkter: kostnader, kapitalbinding og service. Med utgangspunkt i disse kan man utvikle videre effektivitetskriterier for logistikken.

Med kostnader mener vi kostnader som direkte kan henføres til aktivitetene i logistikksystemet. Typiske kostnader er de som er knyttet til transport, drift av lager og produksjon. Også beslutninger som treffes i deler av bedriften, som innkjøp, markedsføring og administrative aktiviteter, vil påvirke det totale kostnadsbildet. Det er ikke kostnadskomponentene hver for seg som er interessante, men den totale summen av kostnader. Totale kostnader og totale enhetskostnader er viktige målekriterier. Her er det viktig at følgende vektlegges:


	Det legges vekt på kostnader langs forsyningskjeden.


	Optimale leveringskostnader er ikke det samme som minimale funksjonskostnader i alle ledd.




Eksempel på det siste kan være at man i enkelte tilfeller kan redusere lagerkostnader ved å sentralisere lagrene. Samtidig vil dette ofte medføre økte transportkostnader, slik at valg av optimale leveringskostnader avhenger av hvilken løsning som minimaliserer summen av transport- og lagringskostnader.

Kostnadene kan grovt henføres til delsystemene forflytning, lager og transformasjon:


	forflytningskostnader


	lagerkostnader


	transformasjonskostnader (kostnader til behandling)




Forflytningskostnader kan igjen splittes opp i kostnader til klargjøring av transportutstyr og personell, kostnader ved selve forflytningen samt kostnader forbundet med å holde kapital i transportutstyret.

Lagerkostnadene kan deles inn i driftskostnader, kapitalkostnader og kostnader forbundet med å holde et visst areal/volum disponibelt for lagerformål.

Transformasjonskostnadene består av klargjørings- og omstillingskostnader for transformasjonsutstyret, bearbeidingskostnader, det vil si kostnader direkte tilknyttet produksjonsprosessen, samt kapitalkostnader for utstyr og materialer.

Det interessante er systemets totalkostnader, og vi skal derfor prøve å belyse hvordan vekselvirkninger mellom de forskjellige delsystemene kan komme inn. Vi skal illustrere dette med et regneeksempel. Vi har en vare som benyttes som innsatsfaktor i en kjemisk prosess. Det månedlige forbruket tilsvarer en verdi av varen på 2 millioner kroner. Varen produseres i et annet produksjonsanlegg hos bedriften og lagres der før den transporteres videre til et nytt lager som betjener den kjemiske prosessen. På grunn av produktets egenskaper kan ikke transporten av dette kombineres med andre varer. En full bil kan transportere en varemengde tilsvarende månedsomsetningen. I dette tilfellet vil transporten koste oss 15 000 kroner per tur. Av ulike årsaker som stort svinn, behov for kjøling av varen med mer er dette en vare som har svært høye lagerkostnader. Vi antar at det å holde varen på lager koster oss 4 prosent av verdien per måned. Én del alternative transportmønstre er illustrert i figur 2.2. Som figuren viser, vil én bil per måned vil gi oss et gjennomsnittlig lager summert for begge anleggene på 2 millioner kroner.

Dette gir en månedlig lagerkostnad på 80 000 kroner og totale kostnader på 95 000 kroner. Transporterer vi to ganger per måned i stedet, vil bilene gå halvfulle og koste oss 30 000 kroner per måned. Nå halveres imidlertid lagringskostnadene til 40 000 kroner, og totalen blir redusert til 70 000 kroner. Dobler vi ytterligere transportfrekvensen, øker totalkostnaden igjen til 80 000 kroner.

Vi kan stille opp de månedlige kostnadene C som en funksjon av den månedlige frekvensen f:

C=f⋅ 15000+80000f

Vi kan derivere kostnadene med f som variabel, sette den deriverte til 0 og finne optimal frekvens:

Cminimum_=8015≈2,3

Det vesentlige ved eksempelet er måten å veie kostnadene mot hverandre på, det vil si totalkostnadstankegangen.

En totalkostnadsanalyse kan foretas som vist i figur 2.10.


Trinn i totalkostnadsanalyse


	Kartlegg den totale flyten


	Kartlegg flytelementene – flytdiagram (PFD)


	Identifiser (variable) enhetskostnader for hvert element


	Kalkuler totale kostnader: Summer (enhetskostnader x volum)


	Kalkuler alternative modeller


	Sensitivitetsanalyse


	Vurder e�ekt av alternativene for service og kapitalbinding






Figur 2.10 Trinn i en kostnadsanalyse

Foran har vi diskutert kapitalbindingsdiagrammet. Kapitalbinding er verdien på den beholdningen som befinner seg på et gitt sted i vareflyten. Ved beregning av kapitalbinding benyttes vanligvis kostnadene (inntakskostnad) for varene på lager. Kapitalbinding er vesentlig for bedriftens totale rentabilitet. Vi knytter gjerne kapitalbindingen til omsetningen og måler effektiviteten i form av det vi kaller omløpshastigheten. Omløpshastigheten er definert som forholdet mellom omsetning og gjennomsnittlig kapitalbinding. Omløpshastigheten forteller oss hvor fort den kapitalen vi har bundet, roterer. Størrelsen på hva som er en «god» omløpshastighet, vil være avhengig av bransje og valg av strategi for øvrig.

Kapitalkostnadene er en del av de totale kostnadene. Videre er ofte likviditetsvirkningen av kapitalbindingen et så viktig spørsmål at kapitalbinding skilles ut som et eget kriterium. I en situasjon med stram og anstrengt likviditet er kapitalbinding i seg selv et viktig kriterium. Dessuten er kapitalbindingen en viktig faktor for bedriftens totale rentabilitet. I enkelte tilfeller er det hensiktsmessig å benytte omløpshastigheten som et «fysisk» mål på hvor raskt vi klarer å la varene flyte gjennom bedriften. I det siste tilfellet legger vi samme prisforutsetninger til grunn for omsetning og lager. Det vanlige er å benytte kostnader (inntakskost) som felles forutsetning for verdien per enhet. For omsetning er det vanlige å bruke omsetning per år når man beregner omløpshastighet.

I mange tilfeller kan det være enklere å benytte kriteriet «dekningstid» omløpshastigheten. Dekningstid angir hvor lenge lageret vil vare med dagens forbruk.

Omløpshastighet = Omsetning / (gjennomsnittlig lager)Dekningstid = 1/Omløpshastighet

Det tredje hovedkriteriet i tillegg til kostnader og omløpshastighet er service. Med dette begrepet, som egentlig representerer et sett av kriterier, forsøker vi å ta hensyn til den verdiskapingen som knytter seg til steds- og tidsnytte. Mens kostnader og kapitalbinding representerer systemets minusside, er servicen bidraget til inntektssiden. Service, i form av leveringstid, leveringsdyktighet, varens tilstand ved mottak og administrativ avlastning for kjøperen, er positive og inntektsskapende kvaliteter ved det produktet som leveres. I logistikksammenheng knytter vi gjerne servicebegrepet til leveringstid (ledetid), leveringsevne (servicegrad) og leveringspålitelighet (tidspålitelighet og mengdepålitelighet).

Service koster penger. 100 prosent leveringsevne kan være et ideal, men ville ved lagerleveranser forutsette at lagrene var uendelige. Vi måler ofte leveringsevnen i tilknytning til begrepet servicegrad, gjerne knyttet til leveringsevnen fra et lager, men vi kan generalisere begrepet til leveringsevne generelt, for eksempel på kundenivå. Vi skiller mellom det vi kan kalle syklisk servicegrad og «fill rate». Med syklisk servicegrad mener vi sannsynligheten for at alle bestillinger av en vare innenfor en ordresyklus blir levert komplett. Med ordresyklus mener vi her perioden fra lageret har fått levert en vare til neste gang lageret får levert samme vare. Vi kan måle dette på ordrenivå («servicegrad (I)») eller på varenivå («servicegrad (II)»).

Et annet mål på servicegrad («servicegrad (III)») er hvor stor andel av alle enheter som etterspørres, som man kan levere. Det siste kalles også «fill rate». Nummereringen I, II, III brukes i denne boken for å skille dem fra hverandre og er ikke noe som brukes i alminnelighet. Vi kan definere disse som følger:

Måling av evnen til å betjene alle delbestillinger innenfor en ordre: SERVICEGRAD (I) = (antall ordrer komplett levert / totalt antall ordrer) ⋅ 100 %

Måling av leveringsevnen for hver vare: SERVICEGRAD (II) = (antall varelinjer komplett levert / totalt antall varelinjer) ⋅ 100 %

Måling av evnen til å møte all etterspørsel: SERVICEGRAD (III) = (antall enheter levert / antall enheter etterspurt) ⋅ 100 %

Vi kommer tilbake til beregning av disse størrelsene i større detalj i kapittelet om lagerstyring.

I evnen til å levere ligger også evnen til å levere til rett tid. Leveringstiden eller ledetiden, som vi også betegner den, er tiden det tar fra en ordre plasseres til varen er mottatt av kunde/mottaker. Denne tiden er bestemt av flere forhold:


	kvaliteten i styringssystemene


	antall ledd som behandler samme ordre


	fysisk tilgjengelighet på varen i logistikksystemet


	ledetider tilbake til leverandørene




Svikt i servicekravene (manglende pålitelighet) kan i prinsippet oppstå i ulike ledd i kjeden. Avhengig av hvor den oppstår, vil den tiden det tar å få rettet opp svikten, variere i systemet. Når det kommer inn en ordre til bedriften, har man i prinsippet alltid en viss ordretid for oversendelsen av ordren fra salgsavdelingen kombinert med den nødvendige administrative behandlingen. Hvis varen finnes på ferdigvarelageret, blir behandlingstiden for å få varen ut av lageret pluss transporttiden frem til kunden et tillegg i den samlede ordretiden. Hvis det derimot oppstår svikt hvis varen ikke finnes på lageret, øker tiden før kunden kan få leveransen. Interessant i så måte er en vurdering av hvilke konsekvenser det vil få for bedriftens grad av service hvis det oppstår svikt i flere ledd samtidig. En slik vurdering er naturligvis ikke fullstendig uten at man samtidig vurderer hvilken sannsynlighet det er for at svikt kan oppstå.

Begrepet servicegrad slik vi benyttet det ovenfor, ble illustrert ved servicegrad ved direkte leveranse fra et lager. Vi vil imidlertid ofte være interessert i servicegrad levert frem til kunde.

Servicegraden vil være den samlede effekten av pålitelighet i forskjellige ledd. La oss anta at vi leverer varer fra et lager. Disse varene plukkes mot ordre og settes på en bil som deretter transporterer dem frem til endelig kunde. Den opplevde servicegraden hos kunden vil da være et resultat av samspillet mellom servicegrad på lager, plukkpålitelighet gitt at varen er på lager, og påliteligheten i transportoperasjonen. Dette kan illustreres som vist i tabell 2.1 nedenfor. Servicegraden som oppleves av kunden, vil alltid være mindre enn servicegraden fra lageret. Vi beregner det som produktet av sannsynlighetene for alle ledd i kjeden til å kunne levere riktig. (Servicegrad kundeopplevd = Servicegrad lager u Plukkpålitelighet Pålitelighet transport). I tabellen er servicegrader oppgitt som sannsynligheter. Eventuelt kan vi multiplisere tallene med 100 og oppgi dem som prosent. Bruk av prosent er vanlig for servicegrader.


Tabell 2.1 Eksempel på servicegradsberegning








	Servicegrad lager

	0,99

	0,95

	0,90




	Plukkpålitelighet

	0,99

	0,95

	0,90




	Pålitelighet transport

	0,98

	0,95

	0,90




	Servicegrad kundeopplevd

	0,96

	0,86

	0,73






Servicegrad er ikke begrenset til vareproduksjon og distribusjon. La oss som et eksempel ta en legevakt. La oss si at et måltall for legevakten er at tiden fra en pasient har registrert seg til lege har startet sin første vurdering/diagnostisering, er 15 minutter. La oss videre se på registrerte tider (fra legevaktens køsystem) på en gitt dag:


Tabell 2.2 Eksempel på serviceytelser (ventetid) for en gitt dag.











	Ventetid:

	0–5 min

	6–10 min

	10–15 min

	16–20 min

	21–25 min

	26 eller mer min




	Antall pasienter:

	5

	25

	20

	22

	14

	6






Legevakten har totalt 92 pasienter i løpet av dagen. Av disse venter 50 i 15 minutter eller kortere. Ut fra målet om 15 minutters ventetid før lege har vi her en servicegrad på 50/92 = 0,543 (54,3 %).

En vesentlig avveining i logistikksystemer er å finne den rette balansen mellom den kundeservicen som tilbys, og de kostnadene dette medfører. Samtidig som logistikken ofte representerer en betydelig kostnadsfaktor, er den et vesentlig element i markedsføringsmiksen. Logistikk og markedsføring har det til felles som bedriftsfunksjoner at det er disse kunden i de fleste tilfeller vil komme i direkte berøring med. Dette illustreres i figur 2.11. Modellen for samspill som er beskrevet, kalles i litteraturen iblant også totalkostnadsmodellen og er en «klassisk» (gammel) konseptualisering av sammenhenger som er der. Hovedbudskapene i modellen er:


	Service for en gitt kunde på et gitt sted er ett av fire nøkkelelementer som treffer kunden direkte og påvirker kundens valg, sammen med produkt, pris og promosjon. (markedsføring)


	Service produseres i stor grad i logistikksystemet i et samspill mellom lager, transport, drift av produksjon og distribusjons-, transport- og IT-systemene. (Logistikk)


	Ressursene som legges inn til service, er vesentlige for kostnadene og dermed for evnen til å kunne forsvare en gitt pris. (Samspill markedsføring og logistikk)

Figur 2.11 Samspill mellom logistikk og markedsføring – «totalkostnadsmodellen»


Noen kontrollspørsmål:


	Måler organisasjonen logistikkeffektiviteten?


	Hvilke mål finnes for kapitalbinding og -omløp?


	Finnes det ulike mål for ulike varegrupper?


	Hvilke mål finnes for service?


	Er målene differensiert etter kundegrupper?


	Måles leverandørene også på den logistiske servicen de tilbyr?




Måling av effektivitet i flere dimensjoner slik vi ønsker å gjøre det for logistikkeffektiviteten, henger sammen med «balansert målstyring» («balanced scorecard»), en mer nyansert måling av hva som er effektivitet. Utgangspunktet er at man forsøker å balansere mellom de kravene som stilles fra de vesentligste interessegruppene til foretaket, og knytter måldimensjoner til disse:


	kundekrav


	løpende måleffektivitet: interne forretningsprosesser


	eierne: finansielt resultat


	langsiktig utvikling: læring og vekst




Eksempel på målekriterier kan være


	læring og vekst: kompetanse og ferdigheter


	interne prosesser: prosesskvalitet, prosess-syklustid


	kundekrav: On time delivery (påvirker lojalitet)


	finansielt: ROCE («Return on capital employed» – avkastning på sysselsatt kapital)




Mer generelt kan vi beskrive måldimensjonene som følger:


	finansielt: ROI («Return on investment»), økonomisk verdiskaping


	kunde: tilfredshet, beholdt («retained») marked, markedsandel


	internt: kvalitet, responstid, kostnad og nye produktintroduksjoner


	læring og vekst: ansattes tilfredshet og tilgjengelighet av informasjonssystem




Som eksempler på målesystemer med logistikkorientering kan vi se på to tilfeller. Det ene eksempelet er hentet fra en produsent av bildekk og viser hvilke kriterier de benyttet i sin måling:

Kundefokus


Kundetilfredsstillelse: Antall dekk sendt ut med feil (ppm – parts per million – enheter per million.)

Servicegrad: Antall dekk levert som prosent av antall bestilt

Prognosepålitelighet: Forskjellen mellom antall dekk sendt ut og prognostisert volum 2–3 måneder tidligere



Menneskelige ressurser


Bemanning: Antall timer brukt i forhold til det som var planlagt

Sikkerhet: Antall skader som forårsaker tapt tid

Tilstedeværelse: Andel til stede av total bemanning



Styring av aktiva


Budsjett mot faktisk: Sammenligning mellom faktiske kostnader og budsjett

Lagerinvestering: Økonomisk verdi av lager ved alle distribusjonssentra, fordelt på råvarer, varer i arbeid, ferdige produkter og totalt



Prosesstyring


Produktivitet: Antall dekk behandlet i forhold til totalt antall arbeidstimer

Distribusjonskostnad: Totale distribusjonskostnader per hundre vektenheter for hvert distribusjonssenter

Transportkostnader: Totale akkumulerte fraktkostnader til kunder per hundre vektenheter sendt (per distribusjonssenter)



	
Et annet eksempel er hentet fra en produsent av IT-utstyr:

Kunder


Forutsigbarhet: prosentandel av ordrer som møter leveranseløfter til kunder

Responsevne: Gjennomsnittlig syklustid for leveranser

Kundetilfredsstillelse: Kundens oppfatning av hvor lett det er å gjøre forretninger med bedriften (måles i kundeundersøkelser)



Eiere


Lageromløp: Målt på grunnlag av varenes kostnader

Omløp anleggskapital: Omløpshastighet for eiendom, fabrikker og utstyr

Dager utestående salg: Utestående målt i dager

Forsyningskjedekostnader: Totale kostnader for hele forsyningskjeden

Verdiskapingsproduktivitet: Inntekter minus innkjøp (materialer / kjøp utenfra) per ansatt



Forretning


Prognosenøyaktighet: Evne til å få til en pålitelig prognose, målt ved prognosefeil

Kumulativ syklustid: Den akkumulerte tiden eksternt og internt for å skaffe materialer og bygge et produkt klart til utsending hvis ikke noe lagres underveis

Tid til volum: Total tid fra publisert produktkonsept til volum er tilgjengelig

Break-even-tid: Tid fra publisert produktkonsept til profitten er lik investeringen

Totale defekter per enhet: Antall defekter oppdaget hos kunden



Eksempelet illustrerer også forskjeller i funksjonsmåling kontra prosessmåling for logistikk. Eksempel på funksjonsbaserte kriterier kan være antall innkjøpsordrer behandlet, antall linjer plukket, tonn km transportert og antall kundeordrer behandlet.

Et eksempel på prosessorienterte kriterier er antall komplette leveranser. Sammenhengene mellom ulike målekriterier kan være komplekse, og ofte kan man bygge opp kriteriene i hierarkier hvor flere delmål påvirker mer overordnete mål.

Hvilke egenskaper er så bestemmende for effektiviteten i et logistikksystem? Noe forenklet kan vi peke på


	ledetidene i overføringene mellom de ulike leddene i logistikkjeden


	antall trinn i logistikkjeden


	styringskonseptene som benyttes


	mønsteret for inn- og utgående vareflyt


	informasjonsflytens logikk




Vi skal oppsummere noen av de mer generelle sammenhengene:


	Logistikkeffektivitet blir målt som service, kostnader og kapitalomløp.


	Hovedfaktoren som har en positiv effekt på alle kriterier, er tid.


	Enkelheten til materialflyten har betydning for tid og effektivitet.




Effektiviteten kan knyttes til logistikksystemets struktur:


	Kostnader og tid øker normalt med antall trinn i flyten:


	Det er normalt ønskelig med direkte strømmer med få steg.


	Kombinasjon av funksjoner kan redusere antall steg.


	Leveranser skal bli drevet av behov.







Mer detaljert er det en rekke forhold som er drivende for kostnader og service:


	fysisk flyt


	antall ledd i vareflyten


	antall varebuffere i flyten


	transportveier:

relative distanser og mengder

rettlinjethet

sammenhengende flyt / brudd


	fysisk layout, sammenheng layout–flyt


	fysisk fleksibilitet


	mengdevariasjoner over tid





	styringssystem


	prinsipper for fremstyring av flyt:

sug/trykk

terskelverdier for etterfylling

ordre/prognosestyring


	informasjonsgivere/styringssignaler


	prinsipper for vareklassifisering


	rapporteringskriterier


	planleggings- og prognosesystemer


	systemer for miksstyring, inn- og utfasing


	systemer for kvalitetsstyring





	organisering


	grad av fragmentert/tverrfunksjonell organisasjon og organisatoriske mekanismer (horisontal kontra funksjonell organisasjon)


	grad av samordning av flytmønsteret


	incentiver/resultatoppfølging






Et eksempel på sjekklister som kan benyttes i diagnoser, er listen nedenfor over typiske fallgruver i logistikksystemer. Typiske mangler som forekommer, spesielt i litt større organisasjoner og som bør sjekkes, er:


	ingen måling av logistikkjedens effektivitet


	utilstrekkelig definisjon av kundeservice


	unøyaktige data om leveringsstatus


	ineffektive informasjonssystemer


	ignorering av betydningen av usikkerhet


	for enkel lagerpolitikk


	diskriminering av interne kunder


	dårlig koordinering


	mangelfull analyse av forsendelsesmetoder


	feil vurdering av lagerholdskostnader


	organisatoriske barrierer


	design av produkter og prosesser foretas uten hensyn til logistikksystemet


	adskillelse mellom design av logistikksystem og de operative beslutningene


	mangelfullt logistikksystem




Manglene kan ofte avdekkes hvis man har et relativt finmasket system av målinger.



2.5 Littles lov

Littles lov gir en grunnleggende sammenheng mellom flythastighet, gjennomstrømningstid og lager.

Utgangspunktet er at man har definert hvilket flytelement man skal legge til grunn for en prosess. Da kan man utrykke følgende sammenheng i Littles lov for en prosess eller delprosess:

Lager = Flythastighet ⋅ Gjennomstrømningstid

Dimensjonene er:


	Flythastighet: flytenheter per tidsenhet


	Gjennomstrømningstid: gjennomsnittlig antall tidsenheter (for eksempel dager) som en flytenhet bruker for å strømme gjennom prosessen


	Lager: antall flytenheter




For enkelthets skyld bruker vi enheter som begrep når vi egentlig mener flytenheter.

Littles lov gjelder alltid. Hvis vi i beregningene over benytter verdi som enhet i stedet for antall enheter, vil Littles lov fortsatt gjelde under forutsetning av samme verdisetting for lager og flythastighet.

La oss anta at en bedrift leverer 100 enheter av en vare til sine kunder per måned. Gjennomsnittlig tid gjennom lageret per enhet er 0,5 måneder. Hvor mange enheter har man da gjennomsnittlig liggende av varen? Littles lov sier:

Lager =Flythastighet ⋅ Gjennomstrømningstid = 100 (enheter mnd)⋅0,5 (mnd)=50 (enheter)

Som et annet eksempel, la oss se på bruk av verdi. En bedrift har en gjennomsnittlig lagerbeholdning på 20 millioner kroner av en gitt vare. Per uke leveres det ut varer med en gjennomsnittlig lagerverdi (kostpris) på 4 millioner kroner fra lageret. Hvor lenge befinner i gjennomsnitt varene seg på bedriftens lager?

Fra Littles lov får vi:

Gjennomstrømningstid = LagerFlythastighet=20 mill kr4 mill kruke=5 uker

På en legevakt er det i gjennomsnitt 10 pasienter som ankommer hver time. Det tar i gjennomsnitt 2 timer fra en pasient ankommer til pasienten er ferdigbehandlet og forlater legevakten. Hvor mange pasienter er det i gjennomsnitt på legevakten?

Antall pasienter i gjennomsnitt på legevakten:

Lager = Flythastighet ⋅ Gjennomstrømningstid = 10 ⋅ 2 = 20

La oss anta at det ved inspeksjon en gitt dag ble oppdaget at det var 35 pasienter som ventet. Det var satt inn ekstra ressurser til behandling, men det gikk allikevel i gjennomsnitt 2,5 timer fra pasientene ankom til de kunne forlate legevakten ferdigbehandlet. Hvor mange pasienter ankom det i gjennomsnitt per time den dagen?

Flythastighet=LagerGjennomstrømmingshastighet=35 pasienter2,5 time=14PasienterTime

